Զոհեր Սիրիայում` հակակառավարական ցուցարարների շարքում
Սիրիայի զինուժն ուրբաթ օրը վերսկսել է մարտական գործողությունները Համա քաղաքում
Սիրիայում անվտանգության ուժերի կողմից բացված կրակի պատճառով զոհվել է առնվազն չորս մարդ: Ակտիվիստների համաձայն, զոհերի պատճառ դարձած բռնություններն իրականացվել են երկրի անվտանգության ուժերի կողմից Դամասկոսի մոտակայքում գտնվող բնակավայրերում: Հակակառավարական ցույցեր են անցկացվել նաև երկրի այլ քաղաքներում` Դերաայում, Դեյր էլ-Զորում և Քամիշլիում: Ականատեսների և ակտիվիստների համաձայն, նախագահ Բաշար ալ-Ասադի հրաժարականը պահանջող հազարավոր ցուցարարների դեմ կիրառվել է արցունքաբեր գազ և մարտական փամփուշտներ: Սիրիայի զինուժն ուրբաթ օրը վերսկսել է Համա քաղաքի հրեատանակոծությունը: Այս քաղաքը կիրակի օրվանից գտնվում է ցուցարարների դեմ իրականացվող մարտական գործողությունների կիզակետում: Նախագահ ալ-Ասադի կողմից ցուցարարների դեմ իրականացվող բռնությունների պատճառով ուժեղանում է իր վրա գործադրվող միջազգային ճնշումը: ԱՄՆ-ի արտաքին գործերի նախարար Հիլարի Քլինթընը հինգշաբթի օրը հանդես է եկել հայտարարությամբ, որտեղ նշել է, որ Վաշինգտոնի տվյալներով, այդ երկրում արդեն մի քանի ամիս շարունակվող բռնությունների հետևանքով զոհվել է ավելի քան երկու հազար մարդ: ԱՄՆ-ի արտգործնախարարը կոչ է արել միջազգային հանրությանը դիմել բռնությունները կանխելուն ուղղված «առավել արդյունավետ միջոցների»: Հիշեցնենք, որ Միավորված Ազգերի Կազմակերպության Անվտանգության խորհուրդը խիստ քննադատության է ենթարկել Սիրիայի կառավարության կողմից քաղաքացիական անձանց նկատմամբ ուժի գործադրման, ինչպես նաև երկրի նախագահ Բաշար ալ-Ասադի կողմից այլախոհների նկատմամբ բռնությունների գործադրման և մարդու իրավունքների խախտման ուղղված քաղաքականությունը: ՄԱԿ-ի Անվտանգության խորհուրդը, Սիրիայում գնալով սաստկացող բռնությունների վերաբերյալ երեք ամիս շարունակ լռություն պահպանելուց հետո, օգոստոսի 3-ին հրապարակել է Խորհրդի նախագահի հայտարարությունը, որը հավանության արժանացնելու համար պահանջվում է Խորհրդի բոլոր 15 անդամ պետությունների համաձայնությունը: ՄԱԿ-ի Անվտանգության խորհրդի նախագահի կողմից ընդունված հայտարարությունը սակայն չի համարվում այնքան մեծ ուժ ունեցող, որքան Անվտանգության խորհրդի ամբողջական կազմով ընդունված բանաձևը: Սիրիայի հարևան և դաշնակից Լիբանանը չի խոչընդոտել Անվտանգության խորհրդի նախագահի հայտարարության ընդունումը, սակայն հայտնել է հայտարարության տեքստի հետ առնչություն չունենալու մասին: